## El Consell destina 3,5 milions d’euros a la concessió directa d’ajudes a explotacions ramaderes afectades per la DANA

*** L’objectiu és pal·liar els danys causats per les inundacions en les explotacions i garantir la continuïtat del sector ramader en la regió**

El Consell ha aprovat el decret per a la concessió directa d’ajudes per un import global de 3,5 milions d’euros destinades a les explotacions ramaderes que es van vore afectades per la DANA del passat 29 d’octubre de 2024.

Estes ajudes de la Conselleria d’Agricultura, Aigua, Ramaderia i Pesca estan destinades a la recuperació de les explotacions ramaderes situades en els municipis afectats i que s’hagen vist perjudicades pels fenòmens climatològics i per les inundacions que es van succeir durant l’episodi de fortes pluges del mes d’octubre passat.

Estes aportacions, a més de contribuir a assegurar la continuïtat de les explotacions ramaderes, tenen també per objecte la recuperació del teixit social i econòmic vinculat a la ramaderia, així com garantir la seguretat alimentària a la Comunitat Valenciana.

El decret s’emmarca en les mesures adoptades en l’Acord del 4 de novembre de 2024 pel qual es van establir accions urgents per a mitigar els efectes dels fenòmens climàtics adversos.

El pressupost total de les ajudes, que ascendix a 3.500.000 euros, es distribuirà en dos partides: 700.000 euros per a pal·liar els danys directes als animals, pinsos i ferratges, i 2.800.000 euros per a la substitució d’equipament i maquinària essencials per a l’activitat ramadera.

En previsió de possibles necessitats addicionals i davant de l’excepcionalitat dels danys patits per la DANA, la dotació d’esta convocatòria podrà incrementar-se fins als 5.000.000 d’euros en el cas que resulte insuficient el crèdit inicialment consignat i es donen les circumstàncies per a la tramitació de la modificació pressupostària corresponent, tot això amb la finalitat d’atendre totes les sol·licituds que es presenten.

Fecha: 21/01/2025